**รายงานการประชุมคณะกรรมการประจำคณะวิศวกรรมศาสตร์**

**ครั้งที่ 85-2/2562**

**วันพฤหัสบดีที่ 31** มกราคม 2562

**ณ ห้องประชุม 1 ชั้น 8 ตึกเพียรวิจิตร คณะวิศวกรรมศาสตร์**

**--------------------------------------**

**ผู้มาประชุม**

1. ศ.อภิรัฐ ศิริธราธิวัตร คณบดี ประธาน
2. ผศ.รัตมณี นันทสาร ผู้ช่วยคณบดีฝ่ายธุรการ กายภาพและสิ่งแวดล้อม

แทนรองคณบดีฝ่ายบริหาร

1. ผศ.ชัยยันต์ จันทร์ศิริ รองคณบดีฝ่ายแผนยุทธศาสตร์และพัฒนาคุณภาพ
2. รศ.กานดา สายแก้ว รองคณบดีฝ่ายวิจัยและบัณฑิตศึกษา
3. รศ.ขนิษฐา คำวิลัยศักดิ์ รองคณบดีฝ่ายวิชาการ
4. รศ.ลัดดา ตันวาณิชกุล รองคณบดีฝ่ายวิเทศสัมพันธ์และสื่อสารองค์กร
5. รศ.จีรนุช เสงี่ยมศักดิ์ หัวหน้าสาขาวิชาวิศวกรรมไฟฟ้า
6. รศ.สมชาย ชวนอุดม หัวหน้าสาขาวิชาวิศวกรรมเกษตร
7. อ.สมศักดิ์ หอมดี หัวหน้าสาขาวิชาวิศวกรรมอุตสาหการ
8. รศ.พิเชษฐ เชี่ยวธนะกุล หัวหน้าสาขาวิชาวิศวกรรมคอมพิวเตอร์
9. รศ.วินัย ศรีอำพร กรรมการผู้ทรงคุณวุฒิ
10. รศ.ธนากร วงศ์วัฒนาเสถียร กรรมการผู้ทรงคุณวุฒิ
11. นายทองปาน สุนทรารักษ์ ผู้อำนวยการกองบริหารงานคณะวิศวกรรมศาสตร์ กรรมการและเลขานุการ

**ผู้เข้าร่วมประชุม**

1. รศ.เฉลิมชัย พาวัฒนา หัวหน้าสาขาวิชาวิศวกรรมโยธา
2. รศ.สุรสิทธิ์ ปิยะศิลป์ หัวหน้าสาขาวิชาวิศวกรรมเครื่องกล
3. ผศ.กิติโรจน์ หวันตาหลา แทนหัวหน้าสาขาวิชาวิศวกรรมเคมี
4. ผศ.ธัญลักษณ์ ราษฎร์ภักดี หัวหน้าสาขาวิชาวิศวกรรมสิ่งแวดล้อม
5. นายภาณุพงศ์ ต.ประเสริฐ ผู้ช่วยเลขานุการ
6. นางสาวมาริษา นันสมบัติ ผู้ช่วยเลขานุการ

**ผู้ไม่มาประชุมเนื่องจากติดภารกิจอื่น**

1. อ.จารุพล สุริยวนากุล รองคณบดีฝ่ายพัฒนานักศึกษา

**เริ่มประชุมเวลา 13.30 น.**

เมื่อครบองค์ประชุมแล้ว ประธานได้กล่าวเปิดการประชุมและดำเนินการประชุมตามระเบียบวาระ ดังนี้

**ระเบียบวาระที่ 1 เรื่องแจ้งเพื่อทราบ**

**1.1 การรับรองปริญญา ประกาศนียบัตรหรือวุฒิบัตรในการประกอบวิชาชีพวิศวกรรมควบคุม**

ประธานได้แจ้งที่ประชุมว่า ตามที่คณะฯ ได้ยื่นหลักสูตรวิศวกรรมศาสตรบัณฑิต สาขาวิชาวิศวกรรมเกษตร (หลักสูตรปรับปรุง พ.ศ. 2560) ต่อสภาวิศวกรเพื่อรับรองปริญญาในการประกอบวิชาชีพวิศวกรรมควบคุม ตามมาตรา 8(3) แห่งพระราชบัญญัติวิศวกร พ.ศ. 2542 สาขาวิศวกรรมเครื่องกล คณะกรรมการสภาวิศวกร มีมติรับรองปริญญาดังกล่าวในคราวประชุมครั้งที่ 58-1/2562 เมื่อวันที่ 7 มกราคม 2562 เรียบร้อยแล้ว จึงแจ้งที่ประชุมเพื่อทราบ ดังรายละเอียดตามเอกสารประกอบวาระ การประชุม ทั้งนี้ ประธานได้สอบถามที่ประชุมถึงหลักสูตรที่ผ่านการรับรองจากสภาวิศวกรของคณะฯ ทั้งหมด ต่อที่ประชุม

รองคณบดีฝ่ายวิชาการได้แจ้งที่ประชุมว่า ฝ่ายวิชาการจะดำเนินการสรุปรายละเอียดหลักสูตร ที่ผ่านการรับรองจากสภาวิศวกรของคณะฯ ทั้งหมด และนำเสนอต่อที่ประชุมเพื่อรับทราบต่อไป

**ที่ประชุมรับทราบ**

**1.**2แจ้งรายละเอียดข้อสังเกตเพิ่มเติมเพื่อติดตั้งอุปกรณ์รับ-ส่งสัญญาณ (โทรศัพท์เคลื่อนที่) บริษัท ทรู คอร์ปอเรชั่น จำกัด (มหาชน)

ผู้ช่วยคณบดีฝ่ายธุรการ กายภาพและสิ่งแวดล้อมได้แจ้งที่ประชุมว่า สืบเนื่องจากวาระที่ 5.2 การขอใช้พื้นที่เพื่อติดตั้งอุปกรณ์รับ-ส่งสัญญาณ (โทรศัพท์เคลื่อนที่) ของ บริษัท ทรู คอร์ปอเรชั่น จำกัด (มหาชน) ในคราวประชุมวาระพิเศษ ครั้งที่ 2/2561 เมื่อวันที่ 18 ตุลาคม 2561 บริษัท ทรู มูฟ จำกัด ซึ่งเป็นบริษัทในเครือ “กลุ่มทรู” มีความประสงค์ขอใช้พื้นที่ภายในคณะวิศวกรรมศาสตร์ เพื่อติดตั้งสถานีรับ-ส่งสัญญาณ (โทรศัพท์เคลื่อนที่) ที่ประชุมพิจารณาแล้วมีมติเห็นชอบ โดยมีข้อสังเกตด้านความปลอดภัยเกี่ยวกับความแข็งแรงของอาคารที่ใช้ติดตั้งอุปกรณ์รับ-ส่งสัญญาณ และค่าไฟฟ้าจากอุปกรณ์ที่เกี่ยวข้องทั้งหมด ขอให้มหาวิทยาลัยขอนแก่นดำเนินการตรวจสอบและเป็นผู้ดูแลรับผิดชอบ นั้น เพื่อให้การดำเนินการเป็นไปด้วยความเรียบร้อย ศูนย์บริหารจัดการทรัพย์สิน มหาวิทยาลัยขอนแก่น จึงขอแจ้งรายละเอียดข้อสังเกตเพิ่มเติม ดังนี้ 1) ชุดอุปกรณ์ Easy Macro จำนวน 3 จุด แต่ละจุดมีอุปกรณ์ 1 ชุด แต่ละชุดมีขนาด 15 ซม. X 75 ซม. น้ำหนักประมาณ 15 กก. ซึ่งแตกต่างจากอุปกรณ์ในรูปแบบเสาสัญญาณซึ่งมีน้ำหนักมากกว่า ชุดอุปกรณ์ Easy Macro ได้ออกแบบมาให้ทันสมัยมากขึ้น น้ำหนักเบา มีความแข็งแรงในการยึดติดกับอาคาร และทางบริษัทฯ จะดำเนินการทาสีให้กลมกลืนกับอาคาร 2) ค่าไฟฟ้าที่เกิดขึ้นจากชุดอุปกรณ์ ทางบริษัทฯ จะรับผิดชอบเป็นผู้ชำระแก่มหาวิทยาลัย จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

ที่ประชุมรับทราบ

**1.3 สรุปผลการประเมินการสอนรายบุคคล**

ผู้ช่วยคณบดีฝ่ายธุรการ กายภาพและสิ่งแวดล้อมได้แจ้งที่ประชุมถึงผลการประเมินการสอน เพื่อประกอบการขอตำแหน่งทางวิชาการ ราย นายเจษฎา โพธิ์สม พนักงานมหาวิทยาลัย ประเภทวิชาการ ที่มีความประสงค์ขอกำหนดตำแหน่งทางวิชาการเป็น ผู้ช่วยศาสตราจารย์ ซึ่งคณะกรรมการประเมินผล การสอนได้ส่งผลการประเมินเรียบร้อยแล้ว โดยผลการประเมินเป็นไปตามหลักเกณฑ์ที่สถาบันกำหนด จึงแจ้งที่ประชุมเพื่อทราบ

ที่ประชุมรับทราบ

**1.4 การสรรหาคณบดีคณะวิศวกรรมศาสตร์**

รองคณบดีฝ่ายแผนยุทธศาสตร์และพัฒนาคุณภาพได้แจ้งที่ประชุมว่า เพื่อให้การสรรหาคณบดีเป็นไปด้วยความเรียบร้อย มีประสิทธิภาพเป็นไปตามข้อ 8 แห่งข้อบังคับมหาวิทยาลัยขอนแก่น ว่าด้วย การสรรหาคณบดี พ.ศ. 2558 ซึ่งกำหนดให้คณะกรรมการประจำคณะทบทวนภารกิจและจุดอ่อน จุดแข็งของคณะ เพื่อกำหนดแผนหรือทิศทางพัฒนาคณะ ซึ่งสอดคล้องกับนโยบายสภามหาวิทยาลัยและเพื่อประกอบการพิจารณาผู้สมควรดำรงตำแหน่งคณบดีคณะวิศวกรรมศาสตร์ของคณะกรรมการสรรหา ฝ่ายแผนยุทธศาสตร์และพัฒนาคุณภาพจึงจะดำเนินการจัดทำการวิเคราะห์จุดอ่อน จุดแข็งของคณะฯ (SWOT) เพื่อจัดส่งไปยังสำนักงานสภามหาวิทยาลัย ภายในวันที่ 28 กุมภาพันธ์ 2562 จึงแจ้งที่ประชุม เพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ และกำหนดให้มีการจัดทำการวิเคราะห์จุดอ่อน จุดแข็งของคณะฯ (SWOT) ในวันที่ 7 กุมภาพันธ์ 2562 และให้จัดทำแบบสำรวจเพื่อระดมความคิดเห็น SWOT ทั้งในรูปแบบเอกสารและระบบเทคโนโลยีสารสนเทศควบคู่กันไปด้วย ทั้งนี้ ให้นำเสนอต่อที่ประชุมคณะกรรมการประจำคณะฯ ในคราวประชุม ครั้งที่ 86-3/2562 ในวันที่ 14 กุมภาพันธ์ 2562 โดยผ่านความเห็นชอบจากที่ประชุมคณะกรรมการขับเคลื่อนยุทธศาสตร์ด้านแผนยุทธศาสตร์และพัฒนาคุณภาพ**

**1.5 ปฏิทินการจัดทำงบประมาณเงินรายได้กลางปี ประจำปีงบประมาณ พ.ศ. 2562 มหาวิทยาลัยขอนแก่น**

รองคณบดีฝ่ายแผนยุทธศาสตร์และพัฒนาคุณภาพได้แจ้งที่ประชุมว่า ตามปฏิทินการจัดทำงบประมาณเงินรายได้กลางปี ประจำปีงบประมาณ พ.ศ. 2562 มหาวิทยาลัยขอนแก่น คณะฯ จะต้องจัดส่งคำขอตั้งงบประมาณเงินรายได้กลางปี ประจำปีงบประมาณ พ.ศ. 2562 ให้กับกองยุทธศาสตร์ ภายในวันที่ 6 มีนาคม 2562 นั้น ฝ่ายแผนยุทธศาสตร์และพัฒนาคุณภาพขอให้สาขาที่มีเงินสำรองสะสมดำเนินการจัดทำคำขอตั้งงบประมาณเงินรายได้กลางปี ประจำปีงบประมาณ พ.ศ. 2562 โดยฝ่ายแผนยุทธศาสตร์และพัฒนาคุณภาพจะจัดทำบันทึกข้อความส่งรายละเอียดให้รับทราบต่อไป จึงแจ้งที่ประชุมเพื่อทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**1.6 การรับรองหลักสูตรจากสภาวิศวกร**

หัวหน้าสาขาวิชาวิศวกรรมไฟฟ้าได้แจ้งที่ประชุมว่า หลักสูตรวิศวกรรมศาสตรบัณฑิต สาขาวิชาวิศวกรรมโทรคมนาคม นานาชาติ (หลักสูตรปรับปรุง พ.ศ. 2560) ได้ผ่านการรับรองหลักสูตรจากสภาวิศวกร เรียบร้อยแล้ว ทั้งนี้ หลักสูตรวิศวกรรมศาสตรบัณฑิต สาขาวิชาวิศวกรรมไฟฟ้า (หลักสูตรปรับปรุง พ.ศ. 2560) ได้รับข้อเสนอแนะให้ปรับปรุงรายละเอียดในรายวิชา 314232 สมการเชิงอนุพันธ์สำหรับวิศวกรรมศาสตร์ (Differential Equations for Engineering) จึงยังไม่ผ่านการรับรองหลักสูตร จากสภาวิศวกร เช่นเดียวกันกับหลักสูตรวิศวกรรมศาสตรบัณฑิต สาขาวิชาวิศวกรรมโยธา (หลักสูตรปรับปรุง พ.ศ. 2560) จึงแจ้งที่ประชุมเพื่อรับทราบ

**ที่ประชุมรับทราบ**

**ระเบียบวาระที่ 2 รับรองรายงานการประชุมครั้งที่ 84-1/2562 เมื่อวันพฤหัสบดีที่ 10 มกราคม 2562**

ที่ประชุมมีมติรับรองรายงานการประชุมคณะกรรมการประจำคณะฯ ครั้งที่ 84-1/2562 โดยไม่มีการแก้ไข

**ระเบียบวาระที่ 3 เรื่องสืบเนื่องจากการประชุมครั้งก่อน - ไม่มี -**

**ระเบียบวาระที่ 4 เรื่องค้างพิจารณา - ไม่มี -**

**ระเบียบวาระที่ 5 เรื่องเสนอเพื่อพิจารณา**

**5.1 การบรรจุนักเรียนทุนรัฐบาล**

ประธานได้เสนอต่อที่ประชุมว่า ตามที่ นางสาวนภัสวันต์ การย์สกุลธร นักเรียนทุนรัฐบาล (กระทรวงวิทยาศาสตร์และเทคโนโลยี) ตามความต้องการของสาขาวิชาวิศวกรรมอุตสาหการ คณะวิศวกรรมศาสตร์ มหาวิทยาลัยขอนแก่น ได้รับทุนไปศึกษาระดับปริญญาตรี-โท-เอก ในสาขาวิชาวิศวกรรมการผลิต (Manufacturing Engineering) เน้นการออกแบบแม่พิมพ์ (Die Design) ณ สหรัฐอเมริกา นั้น บัดนี้ บุคคลดังกล่าวได้รับอนุมัติให้ยุติการศึกษาระดับปริญญาเอก ณ ต่างประเทศ ตั้งแต่วันที่ 15 สิงหาคม 2561 และสำนักงาน ก.พ. ได้แจ้งให้มหาวิทยาลัยขอนแก่น บรรจุและแต่งตั้ง นางสาวนภัสวันต์ การย์สกุลธร เข้าปฏิบัติงานเป็นพนักงานมหาวิทยาลัย ตำแหน่งอาจารย์ เพื่อชดใช้ทุนด้วยคุณวุฒิปริญญาโท จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติไม่ประสงค์รับ นางสาวนภัสวันต์ การย์สกุลธร เข้าปฏิบัติงานเป็นพนักงานมหาวิทยาลัย ตำแหน่งอาจารย์ เนื่องจากไม่สำเร็จการศึกษาปริญญาเอก ทั้งนี้ให้ฝ่ายบริหารดำเนินการต่อไป**

**5.2 แบบเสนอโครงการที่จะไปปฏิบัติงานบริการวิชาการในภาคเอกชนของอาจารย์**

ประธานได้เสนอต่อที่ประชุมว่า ตามที่สำนักงานคณะกรรมการการอุดมศึกษา (สกอ.) และมหาวิทยาลัยขอนแก่น โดยอุทยานวิทยาศาสตร์ ได้ร่วมดำเนินโครงการส่งเสริมและสนับสนุนบุคลากร ด้านวิทยาศาสตร์ เทคโนโลยีและการจัดการจากภาครัฐและสถาบันอุดมศึกษาไปปฏิบัติงานเพื่อแก้ไขปัญหา และเพิ่มขีดความสามารถในการผลิตให้กับภาคอุตสาหกรรม (Talent Mobility) ซึ่งได้มีการเปิดรับข้อเสนอโครงการ ประจำปีงบประมาณ พ.ศ. 2562 นั้น อุทยานวิทยาศาสตร์ได้ขอความอนุเคราะห์บุคลากร สังกัดคณะฯ จำนวน 2 ท่าน คือ 1) ผู้ช่วยศาสตราจารย์ภาณุพงษ์ วันจันทึก สาขาวิชาวิศวกรรมคอมพิวเตอร์ เป็นระยะเวลา 6 เดือน โดยไม่ส่งผลกระทบต่อภาระงานสอน อีกทั้ง เป็นประโยชน์ต่อการดำเนินการวิจัยและพัฒนาการเรียนการสอนในรายวิชา 198474 การทำเหมืองข้อมูลและการค้นหาความรู้ (DATA MINING AND KNOWLEDGE DISCOVERY) และ 2) รองศาสตราจารย์กันยรัตน์ โหละสุต เป็นระยะเวลา 12 เดือน ซึ่งเป็นผู้มีความรู้ความสามารถและประสบการณ์ ในอุตสาหกรรม เพื่อเป็นผู้เชี่ยวชาญภายใต้โครงการ Talent Mobility ประจำปีงบประมาณ พ.ศ. 2562 จึงเสนอที่ประชุมเพื่อพิจารณาแบบเสนอโครงการที่จะไปปฏิบัติงานบริการวิชาการในภาคเอกชนของอาจารย์ และแบบเสนอโครงการส่งเสริมและสนับสนุนบุคลากรด้านวิทยาศาสตร์ เทคโนโลยีและการจัดการจากภาครัฐและสถาบันอุดมศึกษาไปปฏิบัติงานเพื่อแก้ไขปัญหาและเพิ่มขีดความสามารถในการผลิตให้กับภาคอุตสาหกรรม (Talent Mobility) ประจำปีงบประมาณ พ.ศ. 2562 ดังรายละเอียดตามสารสนเทศประกอบวาระการประชุม

**มติ ที่ประชุมพิจารณาแล้วมีมติเห็นชอบ โดยมีข้อเสนอแนะสำหรับการเป็นผู้เชี่ยวชาญภายใต้โครงการ Talent Mobility/ผู้ที่จะไปปฏิบัติงานบริการวิชาการในภาคเอกชน ดังนี้**

**- ให้มุ่งเน้นภาระงานด้านการเรียนการสอนเป็นหลัก**

**- ไม่มีผลกระทบต่อนักศึกษา**

**- ไม่ควรเป็นผู้สอนในรายวิชาหลัก**

**ทั้งนี้ ให้ฝ่ายบริหารดำเนินการต่อไป**

**5.3 เสนอชื่อผู้สมควรได้รับการพิจารณาให้ดำรงตำแหน่งผู้อำนวยการศูนย์เทคโนโลยีโลหะ และวัสดุแห่งชาติ**

ประธานได้เสนอต่อที่ประชุมว่า ด้วยสำนักงานพัฒนาวิทยาศาสตร์และเทคโนโลยีแห่งชาติ (สวทช.) มีความประสงค์ที่จะทำการสรรหาผู้สมควรดำรงตำแหน่งผู้อำนวยการศูนย์เทคโนโลยีโลหะและวัสดุแห่งชาติ คณะอนุกรรมการสรรหาผู้สมควรดำรงตำแหน่งผู้อำนวยการศูนย์เทคโนโลยีโลหะและวัสดุแห่งชาติ จึงขอให้คณะฯ เสนอชื่อผู้สมควรได้รับการพิจารณาให้ดำรงตำแหน่งผู้อำนวยการศูนย์เทคโนโลยีโลหะ และวัสดุแห่งชาติ จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติไม่เสนอชื่อ และให้ฝ่ายบริหารดำเนินการต่อไป**

**5.4 เสนอชื่อผู้มีคุณสมบัติดำรงตำแหน่งกรรมการสภาวิชาการ ประเภทกรรมการจากอาจารย์ประจำแทนตำแหน่งที่ว่าง**

ประธานได้เสนอต่อที่ประชุมว่า ด้วยสำนักบริหารและพัฒนาวิชาการ ได้แจ้งให้คณะฯ เสนอรายชื่อผู้มีคุณสมบัติเป็นกรรมการสภาวิชาการประเภทอาจารย์ประจำแทนตำแหน่งที่ว่าง ผ่านความเห็นชอบ จากคณะกรรมการประจำคณะฯ โดยสามารถเสนอรายชื่ออาจารย์ประจำที่ดำรงตำแหน่งทางวิชาการในกลุ่มสาขาวิชามนุษยศาสตร์และสังคมศาสตร์ จำนวนไม่เกิน 3 คน จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเสนอชื่ออาจารย์ประจำคณะมนุษยศาสตร์และสังคมศาสตร์ จำนวน 2 คน ดังนี้**

**1. รองศาสตราจารย์มาลี กาบมาลา (สาขาวิชาสารสนเทศศาสตร์)**

**2. รองศาสตราจารย์ดุษฎี อายุวัฒน์ (สาขาวิชาสังคมศาสตร์)**

**ทั้งนี้ให้ฝ่ายบริหารดำเนินการต่อไป**

**5.5 ผลการคัดเลือกบุคคลเข้าปฏิบัติงานเป็นพนักงานมหาวิทยาลัย ตำแหน่งช่างเทคนิค**

ผู้ช่วยคณบดีฝ่ายธุรการ กายภาพและสิ่งแวดล้อมได้เสนอต่อที่ประชุมว่า ด้วยคณะกรรมการคัดเลือกบุคคลเข้าปฏิบัติงานเป็นพนักงานมหาวิทยาลัย ตำแหน่งช่างเทคนิค เลขประจำตำแหน่ง 5410 สังกัดคณะวิศวกรรมศาสตร์ มหาวิทยาลัยขอนแก่น ตามคำสั่งคณะวิศวกรรมศาสตร์ ที่ 954/2561 ลงวันที่ 25 ตุลาคม 2561 ได้แต่งตั้งคณะกรรมการคัดเลือกบุคคลเข้าปฏิบัติงาน บัดนี้ คณะกรรมการคัดเลือกฯ ได้ดำเนินการสอบคัดเลือกในตำแหน่งช่างเทคนิค จำนวน 1 อัตรา เรียบร้อยแล้ว เมื่อวันที่ 17 มกราคม 2562 ผลปรากฏว่า นายปองพล อ่อนขาว เป็นผู้ได้รับการคัดเลือก จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายบริหารดำเนินการต่อไป**

**5.**6 **การประเมินค่างานของพนักงานมหาวิทยาลัย และข้าราชการพลเรือนในสถาบันอุดมศึกษา**

ผู้ช่วยคณบดีฝ่ายธุรการ กายภาพและสิ่งแวดล้อมได้เสนอต่อที่ประชุมว่า ตามคำสั่งคณะวิศวกรรมศาสตร์ มหาวิทยาลัยขอนแก่น ที่ 1130/2561 ลงวันที่ 21 ธันวาคม 2561 ได้แต่งตั้งคณะกรรมการประเมินค่างานของข้าราชการพลเรือนในสถาบันอุดมศึกษา และพนักงานมหาวิทยาลัย จากระดับ ชำนาญการเป็นระดับชำนาญการพิเศษ โดยมีหน้าที่ ตรวจสอบและกลั่นกรอง เพื่อเสนอตำแหน่ง และลักษณะงาน หน้าที่ และความรับผิดชอบของตำแหน่ง คุณภาพ และความยุ่งยากของงานในตำแหน่ง ที่จะกำหนดตำแหน่งเป็นระดับที่สูงขึ้นต่อมหาวิทยาลัยตามแบบประเมินค่างานที่มหาวิทยาลัยกำหนด ของผู้ขอกำหนดตำแหน่งสูงขึ้น จำนวน 6 ราย นั้น บัดนี้ คณะกรรมการประเมินค่างานฯ ได้ดำเนินการดังกล่าวเรียบร้อยแล้ว โดยมีผู้ผ่านการประเมินค่างานทั้งสิ้นจำนวน 6 ราย และมีผลการประเมินไม่ต่ำกว่า 84 คะแนน ตามเกณฑ์ที่มหาวิทยาลัยกำหนด และเนื่องจาก ประกาศมหาวิทยาลัยขอนแก่น (ฉบับที่ 2033/2560) ลงวันที่ 29 กันยายน 2560 มหาวิทยาลัยกำหนดจำนวนกรอบตำแหน่งข้าราชการและพนักงานมหาวิทยาลัยให้กับคณะวิศวกรรมศาสตร์ในระดับชำนาญการพิเศษ จำนวน 11 กรอบอัตรา โดยให้นับรวมกรอบอัตราเดิมที่มีคนครอง จำนวน 7 กรอบอัตรา คงเหลืออัตราว่าง 4 กรอบอัตรา นั้น เพื่อให้สอดคล้องกับกรอบอัตราว่างคณะกรรมการประเมินค่างานฯ จึงขอส่งผลงานผู้ผ่านเกณฑ์การประเมินฯ จำนวน 4 ราย และขึ้นบัญชีสำรอง 2 ราย โดยเรียงตามลำดับคะแนน จึงเสนอที่ประชุมเพื่อพิจารณา ดังรายละเอียด ตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายบริหารดำเนินการต่อไป**

**5.7 นักศึกษาสำเร็จการศึกษา ระดับบัณฑิตศึกษา**

รองคณบดีฝ่ายวิจัยและบัณฑิตศึกษาได้เสนอต่อที่ประชุมว่า ด้วยมีนักศึกษาระดับบัณฑิตศึกษา ได้เรียนครบหลักสูตรประจำภาคการศึกษาต้นและภาคการศึกษาปลาย ปีการศึกษา 2561 รวมจำนวน 13 คน ซึ่งได้ผ่านการตรวจสอบความถูกต้องจากสาขาวิชาที่สังกัด และผ่านความเห็นชอบจากคณะกรรมการบัณฑิตศึกษา คณะวิศวกรรมศาสตร์ โดยวิธีเวียน ครั้งที่ 1/2562 เมื่อวันที่ 14 มกราคม 2562 ครั้งที่ 2/2562 เมื่อวันที่ 22 มกราคม 2562 และครั้งที่ 3/2562 เมื่อวันที่ 28 มกราคม 2562 เรียบร้อยแล้ว ดังนี้

**ภาคการศึกษาต้น ปีการศึกษา 2561**

หลักสูตรวิศวกรรมศาสตรมหาบัณฑิต (วศ.ม.)

- สาขาวิชาวิศวกรรมโยธา แผน ก แบบ ก 2 จำนวน 1 คน

- สาขาวิชาวิศวกรรมไฟฟ้า แผน ก แบบ ก 1 จำนวน 5 คน

- สาขาวิชาวิศวกรรมอุตสาหการ แผน ก แบบ ก 2 จำนวน 1 คน

- สาขาวิชาวิศวกรรมพลังงาน แผน ก แบบ ก 2 จำนวน 2 คน

- สาขาวิชาวิศวกรรมคอมพิวเตอร์ แผน ก แบบ ก 2 จำนวน 1 คน

- สาขาวิชาวิศวกรรมการจัดการอุตสาหกรรมและโลจิสติกส์ จำนวน 1 คน

แผน ก แบบ ก 2

**ภาคการศึกษาปลาย ปีการศึกษา 2561**

หลักสูตรปรัชญาดุษฎีบัณฑิต (ปร.ด.)

- สาขาวิชาวิศวกรรมอุตสาหการ แบบ 1.1 จำนวน 1 คน

- สาขาวิชาวิศวกรรมสิ่งแวดล้อม แบบ 1.1 จำนวน 1 คน

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิจัยและบัณฑิตศึกษาดำเนินการต่อไป**

**5.8 การขอรับทุนเพื่อเข้าร่วมในการประชุมเพื่อนำเสนอผลงานวิจัยฯ ในการประชุมวิชาการนานาชาติในต่างประเทศ ประจำงวดที่ 3/2562**

รองคณบดีฝ่ายวิจัยและบัณฑิตศึกษาได้เสนอต่อที่ประชุมว่า ด้วยรองศาสตราจารย์ชาญณรงค์ สายแก้ว ได้ขอรับทุนเพื่อเข้าร่วมการเสนอผลงานวิจัยฯ ในการประชุมวิชาการนานาชาติในต่างประเทศ ประจำงวดที่ 3/2562 จากมหาวิทยาลัยขอนแก่น ในการประชุมวิชาการนานาชาติ 9th International Conference on Key Engineering Materials ระหว่างวันที่ 28 มีนาคม - 4 เมษายน 2562 ณ เมือง Oxford ประเทศ สหราชอาณาจักร เป็นเงินจำนวน 78,000 บาท จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิจัยและบัณฑิตศึกษาดำเนินการต่อไป**

**5.9 การจัดทำบันทึกข้อตกลงความร่วมมือทางวิชาการ (MOA) กับมหาวิทยาลัยจำปาสัก สาธารณรัฐประชาธิปไตยประชาชนลาว**

รองคณบดีฝ่ายวิเทศสัมพันธ์และสื่อสารองค์กรได้เสนอต่อที่ประชุมว่า ด้วยมหาวิทยาลัยขอนแก่น จะดำเนินการจัดทำบันทึกข้อตกลงความร่วมมือทางวิชาการ (MOA) กับมหาวิทยาลัยจำปาสัก สาธารณรัฐประชาธิปไตยประชาชนลาว ซึ่งมหาวิทยาลัยขอนแก่นต้องการทราบความประสงค์ของคณะฯ ที่จะเข้าร่วมในข้อตกลงดังกล่าว เนื่องจากมีผลผูกพันด้านงบประมาณระยะยาวของคณะฯ กล่าวคือ คณะฯ ต้องสนับสนุนทุนให้กับนักศึกษาระดับบัณฑิตศึกษาในสาขาวิชาวิศวกรรมโยธา และสาขาวิชาวิศวกรรมไฟฟ้า ปีละ 2 – 3 ทุน จึงเสนอที่ประชุมเพื่อพิจารณา ดังรายละเอียดตามสารสนเทศประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ดำเนินการจัดเตรียมความพร้อมเพื่อปรึกษาหารือในรายละเอียดกับมหาวิทยาลัยจำปาสัก ณ มหาวิทยาลัยจำปาสัก สาธารณรัฐประชาธิปไตยประชาชนลาว ทั้งนี้ ให้ฝ่ายวิเทศสัมพันธ์และสื่อสารองค์กรดำเนินการต่อไป**

**5.10 การเปลี่ยนแปลงระดับคะแนน**

วาระลับ

**5.11 รับรองผลการศึกษา**

รองคณบดีฝ่ายวิชาการได้เสนอต่อที่ประชุมว่า ด้วยมีอาจารย์ประจำวิชา ได้ส่งผลการศึกษา ระดับปริญญาตรี ประจำภาคการศึกษาต้น ปีการศึกษา 2561 ของนักศึกษา จำนวน 1 คน เพิ่มเติม เนื่องจาก การลงทะเบียนเรียนช้า กรณีพิเศษ ไม่สำเร็จ ในรายวิชา 195335 การทำความเย็น (REFRIGERATION) โดยนักศึกษาได้เข้าเรียนและเข้าสอบถูกต้องตามกระบวนการเรียนการสอนทั้งหมด ซึ่งผ่านความเห็นชอบจากคณะกรรมการวิชาการ คณะวิศวกรรมศาสตร์ ในคราวประชุมครั้งที่ 36-1/2562 เมื่อวันที่ 17 มกราคม 2562 เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป ในการนี้ เนื่องจากในภาคการศึกษาต้น ปีการศึกษา 2561 ระดับปริญญาตรี มี 1 รายวิชาที่ยังไม่ได้ส่งผลการศึกษา คือ รายวิชา 196421 AIR POLLUTION CONTROL AND DESIGN จึงมีมติให้แต่งตั้งคณะกรรมการสอบข้อเท็จจริงอาจารย์ประจำรายวิชาดังกล่าวข้างต้น และดำเนินการให้แล้วเสร็จภายใน 7 วัน ทั้งนี้ ให้ฝ่ายบริหารดำเนินการต่อไป**

**5.12 นักศึกษาสำเร็จการศึกษา**

รองคณบดีฝ่ายวิชาการได้เสนอต่อที่ประชุมว่า ด้วยมีนักศึกษาของคณะวิศวกรรมศาสตร์ ได้เรียนครบหลักสูตรวิศวกรรมศาสตรบัณฑิต (วศ.บ.) ประจำภาคการศึกษาต้น ปีการศึกษา 2561 จำนวน 37 คน ซึ่งได้ผ่านการตรวจสอบความถูกต้องจากสาขาวิชาที่สังกัดและงานพัฒนาวิชาการและพัฒนานักศึกษาเรียบร้อยแล้ว โดยผ่านการกลั่นกรองของคณะกรรมการวิชาการ คณะวิศวกรรมศาสตร์ ในคราวประชุมครั้งที่ 36-1/2562 เมื่อวันที่ 17 มกราคม 2562 และโดยวิธีเวียน ครั้งที่ 6/2561 เมื่อวันที่ 18 มกราคม 2562 ดังนี้

**หลักสูตรภาคปกติ**

- สาขาวิชาวิศวกรรมโยธา จำนวน 6 คน

- สาขาวิชาวิศวกรรมไฟฟ้า จำนวน 8 คน

- สาขาวิชาวิศวกรรมเกษตร จำนวน 5 คน

- สาขาวิชาวิศวกรรมอุตสาหการ จำนวน 3 คน

- สาขาวิชาวิศวกรรมเครื่องกล จำนวน 4 คน

- สาขาวิชาวิศวกรรมเคมี จำนวน 1 คน

- สาขาวิชาวิศวกรรมคอมพิวเตอร์ จำนวน 3 คน

**หลักสูตรโครงการพิเศษ**

- สาขาวิชาวิศวกรรมโยธา จำนวน 3 คน

- สาขาวิชาวิศวกรรมไฟฟ้า จำนวน 3 คน

- สาขาวิชาวิศวกรรมเครื่องกล จำนวน 1 คน

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.13 ปรับระดับคะแนน กรณีลงทะเบียนเรียนในหมวดวิชาเลือกเสรีเกินกว่าที่หลักสูตรกำหนด**

รองคณบดีฝ่ายวิชาการ ได้เสนอต่อที่ประชุมว่า ด้วยงานพัฒนาวิชาการและพัฒนานักศึกษา ได้ตรวจสอบการลงทะเบียนของนักศึกษา ปรากฏว่ามีนักศึกษาคณะวิศวกรรมศาสตร์ ลงทะเบียนเรียนวิชา ในหมวดวิชาเลือกเสรีเกินกว่าที่หลักสูตรกำหนด จำนวน 2 คน ซึ่งที่ประชุมคณะกรรมการวิชาการ คณะวิศวกรรมศาสตร์ ในคราวประชุมครั้งที่ 36-1/2562 เมื่อวันที่ 17 มกราคม 2562 พิจารณาแล้วมีมติให้ปรับระดับคะแนนเป็น S ในรายวิชาที่นักศึกษาลงทะเบียนเรียนเกินกว่าที่หลักสูตรกำหนด จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.14 นักศึกษาขอย้ายหลักสูตรระดับปริญญาตรี ภาคการศึกษาปลาย ปีการศึกษา 2561**

รองคณบดีฝ่ายวิชาการได้เสนอต่อที่ประชุมว่า ด้วยมีนักศึกษาระดับปริญญาตรี ได้ยื่นคำร้อง ขอย้ายหลักสูตร ประจำภาคการศึกษาปลาย ปีการศึกษา 2561 เพิ่มเติม จำนวน 1 คน โดยย้ายจากหลักสูตรวิศวกรรมเคมีไปยังหลักสูตรวิศวกรรมโยธา ซึ่งได้ผ่านความเห็นชอบจากที่ประชุมคณะกรรมการวิชาการ คณะวิศวกรรมศาสตร์ ในคราวประชุมครั้งที่ 36-1/2562 เมื่อวันที่ 17 มกราคม 2562 เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.15 พนักงานมหาวิทยาลัยขอกำหนดตำแหน่งทางวิชาการ**

ผู้ช่วยคณบดีฝ่ายธุรการ กายภาพและสิ่งแวดล้อมได้เสนอต่อที่ประชุมว่า ด้วยนายเจษฎา โพธิ์สม พนักงานมหาวิทยาลัย ประเภทวิชาการ ตำแหน่ง อาจารย์ ได้แจ้งความประสงค์ขอกำหนดตำแหน่ง ทางวิชาการเป็นผู้ช่วยศาสตราจารย์ ในสาขาวิชาวิศวกรรมเกษตรและจักรกลเกษตร ทั้งนี้ ได้ผ่านความเห็นชอบจากที่ประชุมคณะกรรมการกลั่นกรองคุณสมบัติและผลงานทางวิชาการผู้เสนอขอกำหนดตำแหน่งทางวิชาการ คณะวิศวกรรมศาสตร์ ในคราวประชุมครั้งที่ 1/2562 เมื่อวันที่ 28 มกราคม 2562 เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายบริหารดำเนินการต่อไป**

**5.16 รายชื่อผู้ทรงคุณวุฒิเพื่อพิจารณาตำแหน่งทางวิชาการ**

วาระลับ

**ระเบียบวาระที่ 6 เรื่องจรรยาบรรณและธรรมาภิบาล**

6.1 คู่มือจรรยาบรรณของผู้ปฏิบัติงาน มหาวิทยาลัยขอนแก่น

ผู้ช่วยคณบดีฝ่ายธุรการ กายภาพและสิ่งแวดล้อมได้แจ้งที่ประชุมว่า ตามที่มหาวิทยาลัยขอนแก่น ได้จัดทำคู่มือจรรยาบรรณของผู้ปฏิบัติงาน มหาวิทยาลัยขอนแก่น เพื่อใช้เป็นคู่มือและถือเป็นแนวทางในการประพฤติปฏิบัติตนตามหลักจรรยาบรรณที่มหาวิทยาลัยกำหนด โดยมุ่งหวังว่าคู่มือจรรยาบรรณดังกล่าว จะเกิดประโยชน์ต่อผู้ปฏิบัติงานของมหาวิทยาลัยและองค์กรต่อไป ทั้งนี้ สามารถดาวน์โหลดคู่มือฯ ได้ที่เว็บไซต์กองทรัพยากรบุคคล (https://hr.kku.ac.th) ในหัวข้อ “ข่าวด่วน” จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

ที่ประชุมรับทราบ

**ระเบียบวาระที่ 7 เรื่องอื่นๆ** - ไม่มี -

**เลิกประชุมเวลา** 15.50 **น.**

**(นายทองปาน สุนทรารักษ์)**

**กรรมการและเลขานุการที่ประชุมคณะฯ**

**นายภาณุพงศ์ ต.ประเสริฐ**

**นางสาวมาริษา นันสมบัติ**

**ผู้ช่วยเลขานุการที่ประชุม**